Hallén tar gjenvalg som fotballpresident
Hallén har vært president siden 2010 da han etterfulgte Sondre Kåfjord. Han vil på forbundstinger i mars neste år stille seg til disposisjon for en ny toårsperiode, opplyser NFF. - Jeg er motivert for å gå løs på en ny presidentperiode. Jeg vil gjøre det jeg kan for å videreutvikle norsk fotball sammen med forbundsstyret, ansatte og frivillige over hele landet, sier 45-åringen til forbundets nettsted. - Handlingsplanen, kvalitetsklubb og tydelig målrettet arbeid for å lykkes i internasjonal fotball vil ha høy prioritet, legger han til. I desember skal valgkomiteen avgi en fullstendig innstilling til hele sammensetningen av forbundsstyret.
Yngve Hallén har varslet valgkomiteen i Norges Fotballforbund om at han stiller til gjenvalg som fotballpresident.